ଜଣେ ମୃତକର ଶବ; (ଡାହାଣ) ଭବାନୀ ଶଙ୍କରଙ୍କ ଭଉଣୀ ଓ ଜଣେ ସମ୍ପର୍କୀୟ କାନ୍ଦୁଛନ୍ତି ।
Share this:
ଫୁଲବାଣୀଃ ରାଜ୍ୟରେ ମାଓବାଦୀ ହିଂସା ଓ ମାଓବାଦୀ ଗତିବିଧି କମ୍ ହେଉଥିବା ଖବର ଲଗାତର ମିଳିଆସୁଥିବା ବେଳେ ବାମପନ୍ଥୀ ଚରମପନ୍ଥୀମାନେ କନ୍ଧମାଳ ଜିଲ୍ଲାରେ ଗୋଟିଏ ଦିନରେ ଦୁଇ ଦୁଇଟି ହତ୍ୟାକାଣ୍ଡ ସଙ୍ଗଠିତ କରି ପୁଣି ଥରେ ଭୟର ପରିବେଶ ସୃଷ୍ଟି କରିଛନ୍ତି ।
ସଶସ୍ତ୍ର ମାଓବାଦୀମାନେ କନ୍ଧମାଳ ଜିଲା ତୁମୁଡି଼ବନ୍ଧ ବ୍ଲକ୍ ଅନ୍ତର୍ଗତ ଭଣ୍ଡରଙ୍ଗୀ ପଞ୍ଚାୟତରେ ପୋଲିସ ଇନଫର୍ମର ସନ୍ଦେହରେ ଦୁଇ ଜଣ ଗ୍ରାମବାସୀଙ୍କୁ ନିର୍ମମଭାବେ ହତ୍ୟା କରିଛନ୍ତି । ମୃତକ ଦୁଇ ଜଣ ହେଉଛନ୍ତି ହେମନ୍ତ ପାତ୍ର ଓ ଭବାନୀ ଶଙ୍କର ପାତ୍ର । ସ୍ଥାନୀୟ ଭଣ୍ଡରଙ୍ଗୀ ସରପଞ୍ଚ ଦଉପତି ପାତ୍ରଙ୍କ ଏକ ମାତ୍ର ପୁଅ ଥିଲେ ଭବାନୀ ଶଙ୍କର ପାତ୍ର । ଉଭୟ ସେ ଓ ହେମନ୍ତ ପାତ୍ର ମେଳାପୀ ସ୍ୱଭାବର ଯୁବକ ଥିଲେ । ସେମାନଙ୍କୁ ଝୁରିହେଉଛନ୍ତି ଶୋକାର୍ତ୍ତ ଗ୍ରାମବାସୀମାନେ ।
ଏହି ଜଘନ୍ୟ ହତ୍ୟାକାଣ୍ଡ ଘଟିଥିଲା ଶୁକ୍ରବାର ରାତି ପ୍ରାୟ ୨ଟା ସମୟରେ । ଗ୍ରାମବାସୀ ଓ ପୋଲିସ ଠାରୁ ମିଳିଥିବା ସୂଚନା ଅନୁସାରେ ପାଖାପାଖି ୨୦ରୁ ୨୫ ଜଣ ସଶସ୍ତ୍ର ମାଓବାଦୀ ଭଣ୍ଡାରଙ୍ଗୀରେ ପହଞ୍ଚି ଭବାନୀଙ୍କ ପଞ୍ଚାୟତ ଘରକୁ ଘେରିଯାଇଥିଲେ । ସେହି ଘରକୁ ଏକ ଶକ୍ତ ଧକ୍କା ଦେଇ ଭବାନୀ ଓ ତାଙ୍କର ତିନି ଜଣ ସାଙ୍ଗଙ୍କୁ ଗ୍ରାମ ଭିତରକୁ ନେଇ ଯାଇଥିଲେ । ସେମାନଙ୍କୁ ପଚରା ଉଚୁରା କରିବା ପରେ ଭବାନୀଙ୍କ ତିନି ଜଣ ସାଙ୍ଗଙ୍କୁ ଛାଡି଼ ଦେଇଥିଲେ ।
ତା' ପରେ ମାଓବାଦୀମାନେ ଭବାନୀଙ୍କୁ ପଞ୍ଚାୟତ ଘର ପଛ ପଟେ ହତ୍ୟା କରିଥିଲେ । ଭବାନୀଙ୍କ ବେକରେ ଏକ ରଶି ଲଗାଇ ତାଙ୍କୁ ଗୁଳି କରି ହତ୍ୟା କରିଥିଲେ ସେମାନେ । ତା' ପରେ ମାଓବାଦୀମାନେ ଭଣ୍ଡରଙ୍ଗୀରେ ହେମନ୍ତଙ୍କ ଘରକୁ ଚାରି ପଟୁ ଘେରିଯାଇଥିଲେ । ହେମନ୍ତଙ୍କୁ ଗାଁ ଦାଣ୍ଡକୁ ନେଇ ଏକ ଶିଆଳି ଦଉଡି଼ରେ ତାଙ୍କ ଗୋଡ଼ ଓ ହାତକୁ ବାନ୍ଧି ଦେଇଥିଲେ । ପରେ ଅତି ନିକଟରୁ ତାଙ୍କୁ ଗୁଳି କରି ହତ୍ୟା କରିଥିଲେ ବୋଲି ପୋଲିସ ଓ ଗ୍ରାମବାସୀମାନେ କହିଛନ୍ତି ।
"ମୁଁ ରାତି ଅଧରେ ମାଓବାଦୀମାନଙ୍କ ଆସିବା ସୂଚନା ପାଇ ଲୁଚି ରହିଥିଲି । ସେମାନେ ଏମିତି ଜଘନ୍ୟ କାଣ୍ଡ କରି ଚାଲିଗଲେ । ମୋ'ର ଗୋଟିଏ ବୋଲି ପୁ୍ଅ ଥିଲା । ତା'ରି ମୁହଁକୁ ଚାହିଁ ଆମେ ଜୀବନ ବିତାଉଥିଲୁ । ହେଲେ ସେମାନେ ଏମିତି କାର୍ଯ୍ୟ କଲେ," ବଡ଼ କଷ୍ଟରେ ନିଜ ଆଖିରେ ଲୁହ ଅଟକାଇ କହିଛନ୍ତି ମୃତକ ଭବାନୀ ଶଙ୍କରଙ୍କ ପିତା ଦଉପତି ପାତ୍ର ।
ଦୁଇ ଦୁଇଟି ହତ୍ୟା କରିବା ପରେ ମାଓବାଦୀମାନେ ନିକଟସ୍ଥ ଗୋଛଗଡ଼ା ଜଙ୍ଗଲକୁ ଚାଲିଯାଇଥିବା ଜଣା ପଡ଼ିଛି । ସେମାନେ ଘଟଣା ସ୍ଥଳରେ ତିନୋଟି ପୋଷ୍ଟର ଛାଡିଯାଇଥିଲେ । ପୋଷ୍ଟରରେ ପୋଲିସ ଇନଫର୍ମର ନ ହେବାକୁ ଗଣ୍ଡ ସମାଜକୁ ନିବେଦନ କରାଯାଇଛି । ସେଥିରେ ମୁଣ୍ଡିଗଡ଼ର ସରପଞ୍ଚ ଓ କିଛି ଆଦିବାସୀ ମିଶି ମାଓବାଦୀମାନଙ୍କ ବିରୋଧରେ ଯାଉଥିବାରୁ ସେମାନଙ୍କୁ ତାହା ନ କରିବାକୁ ବି ଅନୁରୋଧ କରାଯାଇଛି ।
"ପୋଲିସ ଇନଫର୍ମର ଭାବେ କାମ କରୁଥିବା ପ୍ରାୟ ସମସ୍ତ ବ୍ୟକ୍ତିଙ୍କୁ ଆମେ ଜାଣିଛୁ । ଯଦି ୧୫ ଦିନ ମଧ୍ୟରେ ସେମାନେ ଜନ ଆଦାଲତରେ ଆତ୍ମସମର୍ପଣ ନ କରନ୍ତି ସେମାନଙ୍କୁ ମୃତ୍ୟୁ ଦଣ୍ଡ ଦିଆଯିବ," ମାଓବାଦୀମାନେ ଗୋଟିଏ ପୋଷ୍ଟରରେ ଚେତାବନୀ ଦେଇ ଲେଖିଛନ୍ତି ।
ଭଣ୍ଡାରଙ୍ଗୀ ସରପଞ୍ଚ ତଥା ମୃତକ ଭବାନୀ ଶଙ୍କର ପାତ୍ରଙ୍କ ପିତା ଦଉପତି ପାତ୍ର ବିଜେଡି ଦଳର ଜଣେ ସକ୍ରିୟ ସଦସ୍ୟ । ଏକ ମାତ୍ର ପୁଅର ହତ୍ୟାରେ ସେ ଓ ତାଙ୍କ ପରିବାର ବର୍ଗ ଦୁଃଖରେ ଭାଙ୍ଗି ପଡି଼ଛନ୍ତି । ଭବାନୀଙ୍କ ପରିବାର ତରଫରୁ ବେଲଘର ଥାନାରେ ଏହି ହତ୍ୟା ବିଷୟରେ ଏକ ଲିଖିତ ଅଭିଯୋଗ କରାଯାଇଛି ।
ଦୁଇ ଦୁଇଟି ହତ୍ୟା ପରେ ଗ୍ରାମରେ ଭୟର ବାତାବରଣ ବ୍ୟାପିଯାଇଛି । ସୁରକ୍ଷା ପାଇଁ ପୋଲିସକୁ ଗ୍ରାମବାସୀମାନେ ନିବେଦନ କରିଛନ୍ତି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
